Internasionale Verslag – 15 April 2020 - Corona Krisissentrum
Tuis / COVID-19 / Internasionale Verslag – 15 April 2020
Internasionale Verslag – 15 April 2020
Wednesday | 15 April | 2020
Meer as twee miljoen mense is nou volgens amptelike syfers positief vir die koronavirus in die wêreld getoets. Terwyl hierdie syfer bly toeneem, is daar egter ook hoop dat meer en meer lande die verspreiding van die virus onder beheer het en dat planne beraam kan word om veral ekonomiese aktiwiteite stelselmatig na normaal te laat terugkeer.
Hier is vandag se hoof nuusbrokkies oor die globale pandemie:
President Donald Trump van Amerika het aangekondig dat sy administrasie Amerika se finansiering van die Wêreldgesondheidsorganisasie gaan beëindig. Dit volg nadat Trump die afgelope tyd sterk kritiek teen dié organisasie se hantering van die koronapandemie uitgespreek het. Sy kritiek teen die WGO is dat die organisasie te stadig opgetree het en dat hulle met China saamgewerk het om aanvanklik die krisis te onderspeel. Verskeie lande insluitende China en Duitsland het Trump se besluit veroordeel. Ook die Verenigde Nasies het dit as 'n fout bestempel.
Intussen woed die politieke geveg tussen Trump en verskeie goewerneurs van Amerikaanse deelstate steeds voort nadat hy eergister gesê het dat hy as president die finale sê sal hê oor wanneer inperkingsmaatreëls opgehef kan word. Die VSA is 'n sterk federasie met heelwat mag wat by die deelstate gesentreer is. Verskeie senior politici insluitende Republikeinse goewerneurs en senatore het ook Trump se uitspraak veroordeel. Volgens regsgeleerdes interpreteer Trump ook die grondwet verkeerd en het hy nie die mag om by die interne gesondheidsake van deelstate in te meng nie.
Tot dusver is meer as 28 300 mense in die VSA aan COVID-19 dood. Gister is die meeste sterftes op een dag aangemeld toe 2228 mense dood is. Intussen daal die sterftes in Spanje en Italië steeds met net meer as 500 persone wat Dinsdag in Spanje dood is.
Tien van die VSA se twaalf grootste lugdienste het Dinsdag 'n ooreenkoms met die federale regering bereik om vergoeding uit die onlangse reddingspakket wat deur die Amerikaanse kongres goedgekeur is, te ontvang in ruil daarvoor om nie met afleggings voort te gaan nie. Lugdienste regoor die wêreld verkeer onder groot druk en grootskaalse afleggings vind reeds plaas. Die aandelepryse van lugdienste in die VSA het gister skerp gestyg na die aankondiging.
Die Internasionale Energie Agentskap het bekend gemaak dat die vraag na ru-olie vanjaar met 29% gaan daal. Dit is 'n daling van meer as 9 miljoen vaatjies olie per dag. Olieproduserende lande het ooreengekom om olieproduksie skerp te sny en produksie sal teen Mei reeds sowat 12 miljoen vaatjies per dag minder wees as wat dit tans is. Daar is egter 'n groot oorskot van olie in die wêreld beskikbaar wat steeds die olieprys laag hou. Meer as 103 miljoen vaatjies olie was teen einde Maart beskikbaar en die oorskot gaan nog tot die middel van die jaar bly groei.
Finland het na Tsjeggië die tweede Europese land hierdie week geword wat reisbeperkinge opgehef het. Persone kan nou weer na en van Finland en Tsjeggië reis. Daar bestaan egter streng vereistes vir persone wat die lande wil binnekom. Meer Europese lande het begin om reisbeperkings uit te faseer.
Die Europese Unie het 'n beroep op lidlande van die EU gedoen om 'n gesamentlike plan vir die uitfasering van inperkingsmaatreëls te ontwikkel. Daar is egter nie 'n behoefte hiervoor by die meeste Europese lande nie omdat die lande almal afsonderlike en verskillende maatreëls volgens hulle eie behoeftes ontwikkel het en die uitfasering daarvan ook sal verskil omdat die voorkoms van die pandemie in verskillende lande op verskillende vlakke van erns is.
Singapoer het dit nou wetlik verpligtend vir almal in dié land gemaak om wanneer hulle hulle huise verlaat maskers te dra. 'n Boete gelykstaande aan 212 Amerikaanse dollar kan enigiemand opgelê word wat nie 'n masker dra nie. Slegs kinders jonger as twee jaar oud word hiervan vrygeskeld. Sowat 3300 persone in Singapoer het reeds positief vir die koronavirus getoets en tien mense in dié land is weens COVID-19 dood.
Terwyl die staat van inperking in Indië tot 3 Mei verleng is, het die Indiese regering aangekondig dat die maatreëls van volgende week af in landelike gebiede verslap gaan word. Die Indiese ekonomie verkeer onder groot druk weens die staat van inperking en opstande in verskeie stede moes die afgelope paar dae onderdruk word. Gevalle van hongersnood kom reeds regoor Indië voor.
Skole in Denemarke het vandag heropen nadat dit vir byna 'n maand weens die koronapandemie gesluit was. Skole in nabygeleë Swede is ook oop en verskeie ander lande oorweeg ook om skole te heropen. Oostenryk, Noorweë en Tsjeggië het reeds 'n tydlyn vir die heropening van skole aangekondig. In verskeie lande soos Australië, die VSA, Singapoer en Rusland is skole net in gebiede wat die ergste deur die krisis geraak word, gesluit. Sowat 1,725 miljard kinders in 192 lande regoor die wêreld word deur die sluiting van skole weens die koronavirus geaffekteer.